Diari Oficial de la Generalitat Valenciana


Sumari del DOGV 8759, del 11-03-2020 (2020/2394)

DECRET 4/2020, de 10 de març, del president de la Generalitat, pel qual se suspén i s'ajorna la celebració de les festes de les Falles en la Comunitat Valenciana, i de la Magdalena a Castelló.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/03/10/4/dof/vci/html**

### Dades del document

Número de DOGV
:   8759

Data del DOGV
:   11-03-2020

Secció del DOGV
:   I. DISPOSICIONS GENERALS

Número del document
:   2020/2394


Data del document
:   10-03-2020

Organisme emissor
:   Presidència de la Generalitat

Tipus de document
:   Decret

Descriptors 

:   * salut pública
    * legislació

DECRET 4/2020, de 10 de març, del president de la Generalitat, pel qual se suspén i s'ajorna la celebració de les festes de les Falles en la Comunitat Valenciana, i de la Magdalena a Castelló. [2020/2394]  
El 31 de gener de 2020 l'Organització Mundial de la Salut va declarar el brot de COVID-19 com a Emergència de Salut Pública d'Importància Internacional.   
Des de l'aparició dels primers casos de persones infectades en la Comunitat Valenciana, la Generalitat ha estat pendent de l'evolució de la situació, amb absoluta confiança en la qualitat del sistema sanitari i en la preparació i capacitat dels seus professionals. En aquest sentit, el 9 de març s'ha creat i constituït la Mesa Interdepartamental per a la Prevenció i Actuació davant el Coronavirus, COVID-19, encarregada de l'anàlisi de la informació, així com de la coordinació i el seguiment de les actuacions que corresponen a la Generalitat, en el marc del Sistema Nacional d'Alerta Precoç i Resposta Ràpida (SICAS).  
  
La festivitat de les Falles de la ciutat de València i, en concret, la setmana prèvia fins a la seua culminació el dia 19 de març, suposa l'arribada massiva de turistes, en concret quasi un milió de persones amb dades de 2019, al que cal sumar els visitants que es desplacen a altres localitats de la Comunitat en les quals també se celebren les Falles. Així mateix, el dia 14 de març està previst l'inici de les festes de la Magdalena a la ciutat de Castelló, unes festes que des de 2010 gaudeixen del distintiu de Festes d'Interés Turístic Internacional.  
Per part del Ministeri de Sanitat s'ha recomanat evitar qualsevol esdeveniment multitudinari en tot el territori espanyol. En aquests esdeveniments, tal com assenyala el Ministeri, existeix un major risc d'exposició i transmissió del virus a causa de l'aglomeració i contacte estret entre persones procedents de diferents punts geogràfics. En aquest sentit, assenyala el Ministeri, les Falles de la Comunitat Valenciana i les festes de la Magdalena s'estima que concentren un gran nombre de persones d'altres Comunitats Autònomes i d'altres països, entre els quals es troben alguns amb transmissió comunitària sostinguda.  
  
Atenent el que s'estableix en l'article 1 i 2 de la Llei orgànica 3/1986, de 14 d'abril, de Mesures Especials en Matèria de Salut Pública, les diferents Administracions Públiques, dins de l'àmbit de les seues competències, a fi de protegir la salut pública i previndre la seua pèrdua o deterioració, poden adoptar les mesures previstes en la citada Llei quan així ho exigisquen raons sanitàries d'urgència o necessitat.   
D'altra banda, de conformitat amb l'article 26 de la Llei 14/1986, de 25 d'abril, General de Sanitat, en cas que existisca o se sospite raonablement l'existència d'un risc imminent i extraordinari per a la salut, s'adoptaran les mesures preventives que s'estimen pertinents, com ara la suspensió de l'exercici d'activitats i quantes d'altres que es consideren sanitàriament justificades.  
Sense perjudici d'aquestes mesures, la Llei 10/2014, de 29 de desembre, de Salut de la Comunitat Valenciana, disposa en el seu article 5.4 que la Generalitat té competències per a l'adopció de mesures d'intervenció sobre aquelles activitats que puguen afectar la salut pública. En concret, l'article 86.2.b) d'aquesta norma preveu la suspensió de l'exercici d'activitats.  
  
Per això, amb absolut respecte als principis de necessitat i proporcionalitat que recull l'article 83.4 de la Llei 10/2014, de 29 de desembre, de Salut de la Comunitat Valenciana per a les accions d'intervenció en matèria de salut pública i atenent tant a criteris tècnics, com a la urgent necessitat d'adoptar aquestes accions per a la protecció de l'interés general, mitjançant la contenció i el retard de l'epidèmia de COVID-19, i de conformitat amb el que preveuen l'article 28.1 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana i 12 de la Llei 5/1983, de 30 de desembre, del Consell, en virtut d'això,  
  
DECRET  
  
Article Únic.   
Se suspén la celebració, en les dates previstes, de les festes de les Falles en la Comunitat Valenciana, i de la Magdalena a Castelló, i en conseqüència es disposa el seu ajornament.  
  
DISPOSICIÓ ADDICIONAL ÚNICA  
  
D'aquest Decret es donarà compte de forma immediata al Consell.  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia de la seua publicació en el Diari Oficial de la Generalitat Valenciana.  
  
  
València, 10 de març de 2020  
  
  
El president de la Generalitat,  
XIMO PUIG I FERRER


Còpia Permalink ELI